Barbar, cînta femeia-aceea,

Tîrziu, în cafeneaua goală,

Barbar cînta, dar plin de jale, -

Şi-n jur era aşa răscoală...

Şi-n zgomot monstru de ţimbale

Barbar, cînta femeia-aceea.



Barbar, cînta femeia-aceea...

Şi noi eram o ceată tristă –

Prin fumul de ţigări, ca-n nouri,

Gîndeam la lumi ce nu există...

Şi-n lungi, satanice ecouri,

Barbar, cînta femeia-aceea.



Barbar, cînta femeia-aceea,

Şi-n jur era aşa răscoală...

Şi nici nu ne-am mai dus acasă,

Şi-am plîns cu frunţile pe masă,

Iar peste noi, în sala goală, -

Barbar, cînta femeia-aceea.

(1903)

din CD-cartea, Rar, ediţia a treia, Editura Casa Radio, 2014.